એકવીસમી સદીનાં પ્રથમ વર્ષથી જ ભારતીય મધ્યમ વર્ગ વિકસિત બનતો જતો હતો. તેમની પાસે ખર્ચ કરવા પૂરતા નાણા હતા. જરૂરિયાત માત્ર આધુનિક અને ભૌતિક રીતભાતની હતી. જે કિશોર બિયાણીએ બીગ બજાર અને પેન્ટાલૂનનાં માધ્યમથી પૂરું પાડ્યું. જોકે આગળ જતાં ૨૦૦૮ની વૈશ્વિક મંદીએ કિશોર બિયાણીને આર્થિક કટોકટીનો ભયંકર સામનો કરાવ્યો. લેણદારોની લાંબી કતાર જોઈ કિશોરની ભવ્ય વ્યૂહરચનાઓ ભસ્મીભૂત થઈ ગઈ. ફ્યૂચર કંપનીનો અમૂક હિસ્સો વેચાઈ ગયો. આશ્ચર્યની વાત એ હતી કે, ખુદને નસીબનાં બળિયા માનતા કિશોર માટે ફના થવું એ પણ એક પ્રકારનું ફન હતું. સમયની સાથે તેઓ ફરી આર્થિક કટોકટીમાંથી ઉગર્યા. જે કિશોર બિયાણીની ફિલ્મો ના તુમ જાનો ના હમ અને ચુરા લિયા હૈ તુમને સુપરડુપર ફ્લોપ ગઈ તે જ કિશોર બિયાણીનાં પુસ્તક ઈટ્સ હેપ્સ ઈન ઇન્ડિયાની એક લાખ નકલો વહેચાઈ ગઈ. સંઘર્ષ અને સંજોગોનું જોર તો જુઓ.. વળી, એ જ નાદાર અને દેવાદાર કિશોર ભારતનાં ધનિકોની યાદીમાં ૫૫માં ક્રમે આવે. યેસ. ઈટ્સ હેપન્સ ઈન ઇન્ડિયા..